| ***Pabėgimas iš Niujorko*** |
| --- |
|  |
|  |
| Pavadinimas | Escape from New York |
| Kilmės šalis | JAV |
| Režisierius | John Carpenter |
| Prodiuseris (-iai) | Larry FrancoDebra Hill |
| Scenaristas (-ai) | John CarpenterNick Castle |
| Kompozitorius | John CarpenterAlan Howarth |
| Vaidina | Kurt RussellLee Van CleefErnest BorgnineDonald PleasenceIsaac HayesHarry Dean StantonAdrienne Barbeau |
| Metai | 1981 |
| Žanras | Veiksmo, postapokaliptinis |
| Trukmė | 99 min. |
| Kalba | anglų |
| Platintojas | AVCO Embassy Pictures |
| Biudžetas | 6 mln. JAV dol. |
| Pajamos | 25,2 mln. JAV dol. |
| **IMDb įrašas** |

**Pabėgimas iš Niujorko** (angl. *Escape from New York*) – 1981 m. JAV mokslinės fantastikos veiksmo filmas, režisuotas John Carpenter. Filme vaidina Kurt Russell, Lee Van Cleef, Donald Pleasence, Ernest Borgnine, Isaac Hayes, Adrienne Barbeau ir Harry Dean Stanton.

Filmo veiksmas vyksta 1997 m. vaizduojama netolima ateitis. Dėl išaugusio nusikalstamumo Jungtinėse Valstijose šalies valdžia Manhatano salą Niujorke pavertė aukščiausio saugumo kalėjimu. JAV prezidentą skraidinęs orlaivis Air Force One užgrobiamas teroristų ir tyčia nukrenta Niujorke. Buvusiam kareiviui, federaliniam kaliniui Sneikui Pliskenui patikima vos per 24 valandas išvaduoti JAV prezidentą, už ką, pasisekus, šiam būtų suteikta malonė.

Scenarijų J. Carpenter parašė dar XX a. aštuntajame dešimtmetyje, reaguodamas į Votergeito skandalo įvykius. Filmavimo J. Carpenter ėmėsi po filmo „Helovinas" (1978) sėkmės, daugiausia filmuota Sent Luise, Misūryje, filmo biudžetas siekė apie 6 mln. JAV dol.

„Pabėgimas iš Niujorko" sulaukė teigiamų kritikų atsiliepimų ir komercinės sėkmės, bilietų kasose surinkęs daugiau kaip 25 mln. JAV dol. pajamų. Buvo nominuotas keturiems „Saturno" apdovanojimams, tame tarpe geriausio mokslinės fantastikos filmo ir geriausios režisūros kategorijose. Filmas tapo kultine klasika ir susilaukė mažiau nusisekusio tęsinio „Pabėgimas iš Los Andželo" (1996).

Siužetas
--------

DĖMESIO: *toliau atskleidžiamos kūrinio detalės*

1988 m. nusikalstamumui Jungtinėse Valstijose išaugus 400 %, šalies valdžia Manhatano salą Niujorke pavertė milžinišku aukščiausio saugumo kalėjimu. Salą juosia 15 m siena, tiltai išminuoti, o visi kaliniai nuteisti kalėti iki gyvos galvos.

1997-ieji, Europoje tarp NATO ir Sovietų Sąjungos įsivyravęs karas, galintis peraugti į branduolinį holokaustą. JAV prezidentą į viršūnių susitikimą taikos klausimu skraidinęs orlaivis Air Force One užgrobiamas teroristų ir tyčia nukrenta Niujorke. Prieš pat lėktuvui sudūžtant, jį užgrobę teroristai kartu su prezidentu nusileidžia išsigelbėjimo kapsule. Prezidentas dėvi sekamąją apyrankę ir yra prirakintas antrankiais prie portfelio, kuriame laikoma audiokasetė su įrašu apie slaptą branduolinės sintezės panaudojimo būdą elektros energijai išgauti, gabenamą kaip dovaną mainais už taiką.

Gelbėti prezidento siunčiama policija, tačiau nusikaltėliai pabrėžia, jog prezidentas bus nužudytas, jei toliau bus bandoma jį vaduoti. Policijos komisaras Bobas Haukas (akt. Lee Van Cleef) buvusiam kareiviui, federaliniam kaliniui Sneikui Pliskenui (akt. Kurt Russell) pasiūlo sudaryti sandorį. Jei Sneikas išlaisvins prezidentą, Haukas šiam suorganizuos prezidento amnestiją. Siekdamas užtikrinti sąlygų laikymąsi, Haukas Pliskenui į arteriją suleidžia mikrosprogmenų, kurie, sprogus po 22 valandų, jį pražudytų…

Išnašos
-------

1. 1 2 3 4  „*Escape from New York*". *The Numbers*. 2007-05-04. Nuoroda tikrinta 2007-05-04.
2. ↑  Phantom of the Movies (2003-12-11). „*Escape From New York* rushes into a DVD world". *Washington Weekend* (Washington Times). pp. M24.